text: Kongelig koncert
  05 august 2010 kl. 14.25
  Medlemmer af den kongelige familie med dronning Margrethe i spidsen er blandt tilhørerne, når Sønderborg Kommune i aften er vært ved en mindekoncert for 100 året for Dronning Ingrids fødsel.
  Den Kongelige Livgarde spiller under ledelse af chefdirigent Martin Åkerwall.  De tre sopraner fra Det Kongelige Teaters opera, Charlotte Meldgaard, Karen Dinitzen og Pernille Bruun er solister.
  Den Kongelige Livgardes Musikkorps er et 36 mands stort professionelt harmoniorkester bestående af træblæsere, messingblæsere og slagtøj med et bredt funderet repertoire.
  Det er det eneste professionelle orkester af sin art i Danmark.
  Musikkorpset spiller ved vagtparader og festlige begivenheder i kongehuset.
  Borgmester Aase Nyegaard, Fælleslisten, Sønderborg, siger, at koncerten skal markere dronning Ingrids betydning for hele Sønderjylland.
  Koncerten holdes i Ahlmannsparken i Gråsten.
  